Document ID: 32004D0747

32004D0747
L 329/14
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 26 октомври 2004 година
за определяне на подробни правила за прилагане на Директива 93/25/ЕИО на Съвета по отношение на статистическите изследвания на поголовието и производството в овцевъдството и козевъдството
(нотифицирано под номер C(2004) 4092)
(текст от значение за ЕИП)
(2004/747/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 93/25/ЕИО на Съвета от 1 юни 1993 година относно статистическите изследвания, които трябва да се извършват за отглежданите животни от рода на дребния рогат добитък (1), и по-специално член 2, параграф 2, член 3, параграфи 2 и 3, член 7 и член 13, параграф 3 от нея,
като има предвид, че:
(1)
Необходими са точни определения, за да могат да бъдат извършени изследванията, предвидени в Директива 93/25/ЕИО. Това изисква определянето на животновъдните обекти, обхванати от изследването. Също така точно трябва да бъдат определени различните категории за систематизиране на резултатите от изследването и размера на стадата и териториалните подразделения, в съответствие с които държавите-членки изготвят резултатите от изследването на равни интервали от време. За съставяне на статистиката за закланите животни е необходимо стандартно определение за тегло на кланичния труп.
(2)
Поради присъединяването на Чешката република, Кипър, Естония, Унгария, Латвия, Литва, Малта, Полша, Словакия и Словения е необходимо да се извършат някои технически приспособявания.
(3)
Регламент (ЕО) № 1059/2003 на Европейския парламент и Съвета (2) установява обща класификация на териториалните статистически единици (NUTS) за държавите-членки; определените преди това регионални равнища следователно трябва да бъдат заменени от новата класификация на териториалните статистически единици (NUTS).
(4)
Решение 2003/597/ЕО на Комисията от 4 август 2003 година за установяване на подробни правила за прилагането на Директива 93/25/ЕИО на Съвета относно статистическите изследвания, които трябва да се извършват за отглежданите животни от рода на дребния рогат добитък (3) трябва да бъде отменено.
(5)
Настоящето решение е в съответствие със становището на Постоянния комитет по земеделска статистика,
ПРИЕ НАСТОЯЩОТО РЕШЕНИЕ:
Член 1
1. За целите на член 2, параграф 2 от Директива 93/25/ЕИО „животновъден обект“ означава техническа и икономическа единица под единно управление, която произвежда селскостопанска продукция.
2. Изследването, съгласно член 1, параграф 1 от Директива 93/25/ЕИО обхваща:
а)
животновъдните обекти с използваема селскостопанска площ от 1 хектар и над 1 хектар;
б)
животновъдните обекти с използваема селскостопанска площ по-малка от хектар, ако тяхното производство в някаква степен е предназначено за продажба или ако тяхната производствена единица надвишава някакви естествени прагове.
3. Държава-членка, която желае да прилага различен статически праг, въпреки това, трябва да предприеме определянето на този статистически праг по такъв начин, че само най-малките обекти да бъдат изключени и общо всички изключени обекти да съставляват 1 % или по-малко от 1 % от общата стандартна граница по смисъла на Решение 85/377/ЕИО на Съвета (4), по отношение на съответната заинтересована държава-членка.
Член 2
Определенията на категориите овце и кози съгласно член 3, параграф 1 и член 13, параграф 2 от Директива 93/25/ЕИО са изложени в приложение I към настоящето решение.
Член 3
За териториалните подразделения съгласно член 7, параграф 1 от Директива 93/25/ЕИО държавите-членки трябва да се спазват нивото на общата класификация на териториалните статистически единици (NUTS), представени в приложение II към настоящото решение.
Те не е необходимо да събират данни за резултатите за регионите, в които популацията от стада е по-малка от 1 % от общата за страната.
Член 4
Класовете стада според размера им съгласно член 10, параграф 1 от Директива 93/25/ЕИО са изложени в приложение III към настоящото решение.
Член 5
Теглото на кланичния труп съгласно член 10, параграф 1 от Директива 93/24/ЕИО е теглото на студеното тяло на закланото животно, след като е било обезкръвено, одрано и изкормено и след отстраняването на главата (отделена към първия шиен прешлен), отстраняването на краката (под последните стави на гърдите и тазовите крайници), на опашката (отстранена между шестия и седмия опашен прешлен) и на гениталиите (включително вимето).
Бъбреците и околобъбречната тлъстина се включват в трупа на закланото животно.
Член 6
Решение 2003/597/ЕО се отменя.
Позоваванията във връзка с отмененото решение се приемат като позовавания към настоящото решение.
Член 7
Адресати на настоящото решение са държавите-членки.
Съставено в Брюксел на 26 октомври 2004 година.

Labels: 17
19
10
6
15